**شركةديفرنتارت**

**مسلسل شقة6**

**تأليف**

**رفيق القاضي محمود وحيد**

**سعاد القاضي نبيل شعيب**

**انتاج**

**الحلقةالعاشره**

منتج فني اخراج

مصطفى يوري محمود كامل

**مشهد 1(تم تصويره ح10 م2) امام العمار ة ل/خ**

انجى تجلس على الباب الخلفى لعربة الاسعاف ويقوم المسعفون بعمل اللازم لها ويقف

بجانبها يوسف ينظر لها

يوسف:

انتى احسن دلوقتى ؟!

انجى:

مش عارفة

يوسف:

المفروض انهم عايزين يستجوبوكى عن اللى حصل وانا طلبت منهم ياجلوا ده لحد ما

تتمالكى اعصابك

انجى:

الجثة دى جثة ممدوح يا يوسف

يوسف :

انتى ليه بتقولى كده .. لسه ما نعرفش ..هنتحرى ونعرف جثة مين بالظبطك

انجى :

انت لسه مش مصدقنى بعد كل اللى بيحصل

**مشهد 2 (تم تصويره ح10 م5) سلم العمارة/أمام شقة ماهر وإنجي ل/د**

يوسف ومحمود وياسر طالعين على السلم ومعاهم قوة أمنية وفريق البحث الجنائي

ماهر يقابلهم وينده على زاهي.

ماهر (بيسألهم)

هو في إيه؟؟

محمود يقول لماهر يستناه ميمشيش، وينبه على العساكر ان محدش يمشي منهم

**مشهد3(تم تصويره ح10 م8) شقة انجي/الصالة ل/د**

وياسر ويوسف ومحمود

يوسف يدخل الشقة وياسر وراه ويشوفوا جثة ممدوح

ياسر (يخرج مسرعاً وهو بيكح) ويقول ليوسف

هستناك تحت

بقية أفراد الشرطة والبحث الجنائي ومحمود يدخلوا الشقة

**مشهد4 (تم تصويره ح10 م8) سلم العمارة ل/د**

ياسر ينزل وهو بيجري ويسأل ماهر زاهي

هو في إيه؟؟

**مشهد 5 (تم تصويره ح10 م8) شقة إنجي الصالة ل/د**

(عودة لمشهد3)

محمود يسأل يوسف:

ده ميت بقاله أد إيه؟ تقريباً يعني؟

يوسف:

ده لزق في الحيطة.

ده ميت بقاله... مقدرش أقولك بظبط بس مش أقل من شهر

محمود

وطريقة الوفاة؟

يوسف:

واضح ان كان

فيه محاولة خنق وواضح ان هو كان بيقاوم

محمود:

مفيش طعن ولا جروح سطحية؟

يوسف:

الجرح ده أكيد جرح مقاومة وحد بيحاول يخنقه

محمود يلاقي محفظة الجثة وجواها بطاقته، ويكتشفوا ان دي جثة ممدوح

يدخل عليهم ماهر متسائلاً عما يحدث، ويصرخ ويبكي عندما يرى جثة ممدوح

محمود بيسأل ماهر:

مين ده؟

ماهر:

ممدوح

محمود:

هو ممدوح فعلاً يا يوسف!

محمود:

ارتاح يا عم ماهر

ماهر:

عايز ماية

محمود يطلب من يوسف تقرير مفصل عن اللي حصل للجثة، ويوسف يقوله انه هيكلم المعمل الجنائي

محمود يطلب من أحد العساكر انه يجبله إنجي

يتفحص محمود محتويات البطاقة ويلاقي عقد بيع محل الجزارة، ويدور على ختم ممدوح وميلاقيهوش. يطلب محمود من أحد العساكر انهم يفتشوا شقة صباح عشان يلاقوا ختم ممدوح.

ويحرز البطاقة.

يسأل محمود ماهر عن علاقته بممدوح ويقوله

مين اللي كان ساكن في الشقة دي قبل إنجي مش زياد؟!

لا يجاوبه ماهر.

يوسف يقول لمحمود انه مش وقته ويطلب من العساكر انهم يجيبوا لماهر ماية

ماهر(مكرراً)

خرجوني من هنا، خرجوني من هنا

**مشهد6 (تم تصويره ح10 م2) أمام العمارة ل/خ**

إنجي يهتم بيها المسعفين ويقيسولها الضغط

يوسف ومحمود وبقية أفراد الشرطة والبحث الجنائي يخرجوا من العمارة

محمود بينده لإسلام عشان يطلع يشوف الجثة

يوسف يروح لإنجي ويطمن عليها

محمود يحاول يسأل إنجي سؤالين، يوسف يتعصب عليه

تسألها ايه وده وقته! ما انت كنت معايا فوق!

محمود:

خلاص يا يوسف خلاص. في النيابة

يوسف لإنجي (وهو بيطبطب عليها)

حقك عليا، حقك عليا

إنجي جالسة في سيارة الإسعاف مسهمة ولا تنظر لأحد

ويوسف يجلس بجوارها

**مشهد 7(جديد) أمام بيت شعبي ل/خ**

منطقة شعبية منازلها قديمة ولكنها غير مزدحمه فجأة تدخل المنطقة

سيارة جيب شيك تقف امام البيت الشعبي وينزل منها اناس يكتفون شخص ضخم الجثة ينتابه حاله هستيرية يقاومهم بعنف ويحاول ان يتخلص منهم

الرجل المكتوف

سيبوني ... فكوني بقولكم

**مشهد 8(جديد) الشقة الشعبية ل/د**

الرجال يدخلوا الرجل المكتوف الى بيت الدجال ولكن حالته في هياج اكثر. يقف الدجال وينظر له والرجل يجثو على ركبيته ويرش الدجال عليه ماء من زجاجة صغيرة تتحول في الحال على وجهه الى بثور ودخان اشبه بالجلد يحترق يضع يده على رأسه ويتمتم بطلاسم مبهمه. امام الدجال منقد كبير به بخور

الله اكبر .. الله اكبر .. الله اكبر .. الله اكبر

ا

( ثم يقول بقراءة عادية مسموعة)

أقسم بالله العظيم على هذا الجسد بالذي قسم به سليمان النبي على الجن ..

اذا كان فى هذا الجسد بقوة رب العالمين تنميل فى الجسد أو خدلان شديد فى الدماغ .. ان كان فيه مس داخلي عن طريق نظرة او حسد او سحر مرشوش , مدفون , معلق , ممسوس من أحد آخر .. يحصل خدلان شديد فى الذراعين و الدماغ .. ثقل شديد فى الجسد بقوة لا إله إلا الله .. ان كان فيه شيئ من هذه الأمور .. يسحب الجسد للوراء

وبالفعل يسحب الجسد الى الوراء

الى ان يسقط الرجل مغمى عليه

الدجال

شيلوه من هنا خلاص

**مشهد 9(جديد) امام نيابة المنيل ن/خ**

لقطة عامة امام نيابة المنيل

**مشهد10(جديد) امام مكتب وكيل النيابة ن/د**

امام المكتب يظهر من خلالها لوحة وكيل النيابة يقف في الخارج كلا من ماهر وانجي وامين شرطة واثنين من العساكر

ولكن ماهر متوتر اكثر و يتصبب عرقا

ماهر

الله يخليك يا امين هو انت اسمك ايه

يلتفت له الامين قائلا

خلف

ماهر

عاشت الاسامي انت راجل طيب وامير وهتفهمني ايه اللي بيحصل

امين الشرطة

معرفش والله اما تدخل لسيادة وكيل النيابة هيقولك

ماهر

يا حضرة الامين احنا مالنا بكل اللي بيجرا ده احنا معملناش حاجة

امين الشرطة

بقولك معرفش يا حج اقولك اتصل بمحامي يا حاج احسن عشان دي جريمة قتل

ماهر

انا ماليش فيها انا مالييوجه كلامه لانجي

ماهر

شوفتي يا انجي مين كان يصدق ده كله ممكن يحصل محامي ايه انا معرفش محاميين يا بنتي

انجي صامته في حالة صدمة

ياسر يصل اليهم وهو يحمل زجاجة مياة

ياسر

خدي يا انجي اشربي

انجي في حالة انهيار

انجي

يعني ايه يا ياسر يعني طول الفترة اللي فاتت عايشة وبنام وبصحى مع جثة معايا في الشقة

ياسر

لو سمحتي حاولي تهدي خالص وما تفكريش في كل اللي حصل المهم اللي جاي

انجي

انهي جاي انا حياتي اتدمرت بسبب الشقة الملعونة دي ،

هو يوسف فين؟

ياسر

انسي طبعا يقدر يكون موجود في ظروف زي دي عندهم شغل كتير في الطب الشرعي ع الجثة وعلى بال ما يكتبو التقرير بتاعهم

انجي

طيب انا هروح الشقة دي تاني ازاي وهعيش ازاي

ياسر

ما انا قولتلك ما تفكريش في حاجة دلوقتي نخلص بس من التحقيق ده وبعدين الشقة هتفضل متشمعه مده الله اعلم قد ايه على بال ما تعرفي تدخليها تاني اصلا

انجي

الشقة دي كلها قرف ومش عايزه اعتب الشقة دي تاني بس انا عايزه حاجتي

ياسر

احنا هنستأذن من وكيل النيابة اننا ناخد متعلقاتك وتيجي تقعدي عندنا لغاية اما نشوف هنعمل ايه

**مشهد11(جديد) الطب الشرعي/المشرحة ن/د**

تقترب الكاميرا من جثة ممدوح

يوسف واسلام و جثة ممدوح في الوسط بينهم متوصل بخراطيم موصلة لتنظيف الجثة واثار اسمنت

ويوسف يمسك بهاتفه يحاول الاتصال بأنجي وياسر

واسلام ينظف الجثة

يوسف

طيب انجي وتليفونها فصل شحن ياسر بيه مش بيرد ليه يعني الحكاية مش ناقصه قلق

اسلام يقوم بتنظيف الجثة

قولتلك من الاول موضوع اللي اسمها انجي ده عوق من اوله ومش مريح ابدا ، ده ايه الجثث اللي عماله تلاقيها دي ، كم صدف ما يعديش على عيل صغير

يوسف بعصبية

اسلام ، انا اللي فيا مكفيني ومش طالبة رغي ولا تقطيم خالص ممكن

يحاول ياسر الاتصال مره اخرى ولا جديد

اسلام

طيب انت قررت تعمل ايه مع فريدة

يوسف

يووووه مالك يا اسلام فيه ايه هو ده وقته

**مشهد 12 (جديد) مكتب وكيل النيابة ن/د**

مشهد التحقيق مع ماهر وانجي مونتاج متوازي

وكيل النيابة

بقالك قد ايه ساكنه في الشقة دي؟

انجي

تقريبا شهر

وكيل النيابة

ومين اللي جابلك الشقة دي ؟

انجي

رامي صاحب الكافيه اللي متعودة اقعد فيه عرفني على سمسار المنطقة اما عرف اني عايزه اسكن في المنيل تحديدا

وكيل النيابة

واسمه ايه السمسار ده وكنتي ساكنه فين قبل الشقة دي ؟

**مشهد 13 (جديد) مكتب وكيل النيابة ن/د**

ماهر يقوم بافتعال الأداء وكأنه يحاول التغلب على مخاوفه وتوتره

ماهر:

انا يا باشا كنت وارث البيت ده عن ابويا وامي بس بعته لاخويا من سنين وقافل عليا اوضتي اللي عايش فيها بقضي فيها العمر اللي فاضلي كافي خيري شري ، لا ليا علاقة بحد ولا اعرف حد ، ده انا الاكل باكله من رزق الله من النيل عشان معنديش مصدر دخل اعيش منه واهو ربنا بيرزق ولا بختلط بحد...

وكيل النيابة

انت مش هتحكيلي تاريخ حياتك ، ليك اي علاقة بالقتيل؟

ماهر

لا ياباشا مفيش غير انه كان جوز الست جارتنا ربنا يشفيها وكان صبي جزار في المحل اللي في العمارة وبعد كده هي اتجوزته بس اللي سمعته انه كان راجل شمال ولا مؤاخذه

وكيل النيابة

شمال ازاي يعني؟

 وضح

ماهر

يعني كان ليه مشاكل كتير ما بين نسوان وديون وفلوس عليه وفلوس ليه، حوارات ياباشا ما بتخلصش

وكيل النيابة

طيب قولي يعني مشكلة من المشاكل دي والعداوات دي كانت مع ناس زي مين.

**مشهد 14(جديد) مكتب وكيل النيابة ن/د**

عودة لمشهد 12

وكيل النيابة

اكتشفتي الجثة ازاي؟

انجي

انا كان جالي برواز هدية عيد ميلادي وبعدين جيت اعلقه في الحيطه دي لقيت البرواز وقع

والحيطه كمان بتقع منها حتت وظهرتلي الجثه

وكيل النيابه:

يعني قبل كده ماكنتيش ملاحظه اي حاجه مش عاديه في الحيطه دي

انجي:

كان بيلفت نظري انها بارزه عن باقي الحيطان والعمدان الموجوده في الشقه وكنت بتخيل

انه ديفوه في التصميم او جزء من تغيرات عملها السكان اللي قبل ي

وكيل النيابه:

ومش غريبه شويه انك في اقل من شهر تبلغي عن جريمتين قتل ، اشمعنى انتي اللي

بتكتشفي الجثث ؟!

انجي:

حضرتك انا مؤخراً تقريبا مابعملش حاجه غير اني اسأل نفسي السؤال ده ، ليه انا

وكيل النيابه :

هل شوفتي القتيل قبل كده

انجي

لا نهائي غير في الصورة اللي متعلقة في بيته هو ومراته صباح

وكيل النيابة

وفين صباح مراته دي؟

**مشهد 15(جديد) مستشفى الامراض العقلية ن/د**

صباح تجلس مع ممدوح وتطعمه في فمه

صباح

مش كل مره تيجي واقع من الجوع بالطريقة دي انت لازم تتعود تأكل نفسك انا مش عايشالك طول العمر يا حبيبي

ممدوح

حاضر يا حبيبتي ماهو انا مايهناليش لقمة من غيرك ده انتي مراتي وبنتي وامي

صباح

وانت ابني يا ممدوح ابني اللي راح مني وماكنش ليا غيره في الدنيا اللي بعد ما ربنا اداهولي الدنيا استكترته عليا وخطفته

وفضلت بقيت عمري عايشة يرجعلي وكل الناس كانوا بيقولولي مش هيرجع بس هو رجع اول ما شوفتك عرفت انه رجع لحضني تاني

يدخل الطبيب الى غرفة صباح ومعه الممرضة

وبمجرد دخول الطبيب يختفي ممدوح وتنهار صباح

الطبيب

عامله ايه النهارده يا ست صباح اخبار الدوا معاكي ايه

صباح

انتوا مش شايفيني مشغولة وقاعده مع جوزي بنتكلم مفيش اي احترام للخصوصية بتاعتي انا عايزه امشي من هنا لو سمحت يا دكتور

**مشهد16(جديد) مكتب وكيل النيابة ن/د**

وكيل النيابة:

تمام يا استاذه انجي ، طيب حضرتك ممكن تتفضلي ..طبعا مش هينفع تباتي في الشقه او

تدخليها تاني الا لما نصدر قرار بعد مانخلص شغلنا ، تقدري حضرتك تتفضلي

انجي

ممكن اجيب حاجتي من هناك؟

**مشهد 17 (جديد) مكتب وكيل النيابة ن/د**

وكيل النيابة

يعني كان فيه خلافات بينه وبين زياد جاركم بسبب زينة الممثلة

 وانت شايف انه هو اللي قتل زياد؟

ماهر

بص يا باشا هو حد فيهم خلص ع التاني وصباح قتلت زياد اكيد اما عرفت انه هو اللي قتل ممدوح جوزها

وكيل النيابة يشعر انه تائه

وكيل النيابة

طيب وفين اخوك صاحب العمارة؟

ماهر

والله يا باشا كان موجود ساعة اما حضراتكم شرفتوا بس فجأة فص ملح وداب

وكيل النيابة

وهل كان ليه مشكلة راخر مع ممدوح ده ولا لأ؟

ماهر

كل المنطقة كان ليها تار بايت مع ممدوح مش اخويا بس

وكيل النيابة

طيب وتار اخوك البايت مع ممدوح كان ايه بقى يا عم ماهر

ماهر

الله اعلم والله يا ابني بس اللي اعرفه وسمعته اصل انا في حالي وما بتدخلش في حاجة متخصنيش زي ما قلت لحضرتك انهم كانوا متخانقين بسبب محل الجزارة اللي تحت

وكيل النيابة

اه اللي عقده لقيناه مع القتيل، صح؟

ماهر

لا حول ولا قوة الا بالله مين يصدق ان ممدوح اللي كان رايح جاي عمال يرازي في خلق الله بقى يتقال عليه القتيل دنيا مالهاش امان ولا ليها حبيب

وكيل النيابة

خده يا امين على الحجز

ماهر

ليه يا ريس انا عملت ايه انا مالي انا بالمجحوم ممدوح ولا الشقة النحس بتاعت البنت التانية

CUT

**مشهد18(جديد) شقة ازهار ن/د**

ازهار تقوم بعمل الطبيخ في المطبخ ثم تسمع جرس الباب تذهب لتفتح الباب تفاجأ بأنجي ممسكة بحقيبتها وشكلها منهك تماما

**مشهد 19(جديد) الرووف ن/د**

ياسر يدخل مرهقا تستقبله ناهد

ناهد

انت بتستهبل يا ياسر ما بتردوش عليا ليه انا ويوسف من ساعة اللي حصل

ياسر ، هي انجي فين انا روقتلها الاوضة هنا ع الروف عشان تكون على راحتها

ياسر

هي تليفونها كان فاصل شحن ، وانا قلت اما اروح ابقى اقولكوا لان فعلا مش قادر

ناهد

بردو فين انجي اوعى تكون روحتها الشقة الملعونه دي

ياسر

لا طبعا الشقة دلوقتي بقت مسرح جريمة يدوب جبنا حاجتها الضرورية ووصلتها عند عمتها ومش عايز رغي كتير ناوليني مفتاح الشقة عشان مفتاحي نسيته في البيت هنزل انام ومش عايز صوت ، ولو يوسف اتصل بيكي قوليله عند عمتها

ناهد

عمتها مين؟ انجي مالهاش حد بعد موت امها

ياسر يتركها ويمشي وهي تنزل وراه

ناهد

ياعم رد عليا

**مشهد 20 (جديد) شقة ازهار ن/د**

انجي بحقيبتها تجلس على كنبة وبجاورها عمتها

انجي

عشان كده دورت عليكي وقررت اجيلك يمكن اكون اللي بشوفه يكون ليه علاقة بمرض نفسي وهلاوس

ازهار

فهمت يا بنتي بس كده انتي اللي شوفتيه حقيقة ولا هلاوس ولا ايه بالظبط

انجي

معرفش يا عمتي.

 ما بقتش عارفة ايه الحقيقة وايه اللي صدفة وايه اللي فتح عليا باب جهنم ده

ازهار

وايه اللي جابك النهارده ... انا اسفة مش فاهمه بس لاني حسيت المره اللي فاتت انك مش هتجيلي تاني

انجي

معرفش بس حسيت اني وحيدة اوي في الدنيا دي وان امي وحشتني اوي عايزه امان عايزه احس ان فيه حد من دمي حسه معايا وواقف جنبي

ازهار تحتضنها

ازهار

ده انتي ربنا بعتك ليا، اديكي شايفة عايشة في الشقة الطويلة العريضة دي لوحدي انا كمان ومحدش ياخد بحسي وانتي بنت الغالي صحيح انتي مش فاكراني عشان كنتي صغيرة لكن انا فاكراكي وكنتي كتير بتباتي في حضني

انجي تبكي

أزهار

لا احنا مش هنعيط بقى كفايانا عياط سنين كتير فاتت وادي الشمل بيتلم.

 صحيح احنا اتنين بس واحنا مع بعض أكنها الدنيا ومافيها ، يلا قومي خدي دش حلو كده على محضرلك لقمة تسند قلبك يلا يا حبيبتي ، انتي عارفة انتي كنتي بتقوليلي ايه وانتي صغيره ..... كنتي بتقوليلي يا زهرية مكنتيش بتعرفي تقولي يا ازهار

انجي تنظر لها وهي تبكي وتبتسم

انجي

اول مره افتكر بابا بتفاصيله بالوضوح ده من سنين، انتي فعلا شبهه اوي ونفس حنيته ودفا حضنه

ازهار

يلا ارمي اللي فات كله ورا ضهرك وفي 60 داهية الشقة الفقر دي بكره تجيبي احسن منها لسه العمر قدامك بطلي عبط

**مشهد 21 (جديد) غرفة انجي في شقة ازهار ن/د**

تعلق ملابسها وتجد برواز به صورة لوالدها تنظر لها بحب ودموعها تملأ وجهها

ازهار تدخل عليها

ازهار

وحشك

انجي

مكنش عندنا اي صورة ليه بس اما كنت بفتكره كانت ملامحه فعلا شبه الصورة دي

عمره ما جه على بالي الا وانا زعلانه منه وصعبان عليا منه اوي وعمري ما تخيلت انه ممكن اسامحه وكمان ابصله بالحب ده

ازهار

كل واحد فيهم كان عنده حق لو بصيتي من زاويته هي كانت لازم تبعدك عن مرضه لانه كانت حالته بتسوء يوم عن يوم

وهو اتظلم في مرض مالوش علاج ولا له سبب ورث عمنا الله يرحمه

انجي

وانا اكيد ورثته، صح ؟

ازهار

لا طبعا مش اكيد ولاحاجة بدليل اننا اهو زي الفل وما جاليش حاجة ولا انتي شايفه غير كده

انجي

ههههههه لا والله ابدا انتي زي الفل يا زهرية

يضحكان

ازهار

يلا قومي خدي دش حضرتلك الحمام

**مشهد 22(جديد) الحمام / الصالة ن/د**

انجي تحت الدش وتشيل التراب والهموم وصوت الميه عالي

تسمع صوت خفيف

ارجعي ارجعي

تغلق انجي صنبور المياة وتفتح ستارة الحمام لتجد ساره مشنوقة في سقف الحمام وتقول لها

ساره الشيطان

ارجعي ما تسيبينش

وتختفي

تلبس الباشكير وتجري بتبكي وانهيار

عمتها تحاول تهدئتها

انجي

شوفتها شوفت ساره مشنوقة يا عمتي انا خايفة عليها احسن يجرالها حاجة هناك انا لازم ارجع الحقها دي قاعده لوحدها

ازهار

لا طبعا الشقة متشمعة ، ومفيش اي كلام من ده هيحصل قبل ما تنامي كويس وبعدها نبقى نتكلم وبعدين يا ستي اتصلي بيها طمنيها

انجي

 انا معييش رقم تليفونها ولا عمري كلمتها

ازهار

استعيذي بالله من الشيطان الرجيم واقري المعوذتين ونامي

**مشهد 23(جديد) مكتب وكيل النيابة ل/د**

وكيل النيابة يجلس معه محامي ماهر

يدخل ماهروهو منهار

ماهر

يا باشا انا مالي انا بريء ، والله بريء انا راجل عجوز على البهدله دي انا منمتش من امبارح ده انا عمري ما دخلت قسم غير عشان البطاقة والنبي يا باشا انا .....

وكيل النيابة

اهدا يا حج ، المحامي بتاعك عمل اللازم ومفيش دليل مادي لغاية دلوقتي بس احنا هنفرج عنك على ذمة التحقيق وتفضل في محل اقامتك بس اياك تسيب المكان عشان هنستدعيك في اي وقت

واخوك زاهي تبلغه يجي ضروري عشان نحقق معاه

ملامح الدهشة على ماهر وهو ينظر للمحامي

ماهر

ايوه بس انا معرفش الاستاذ ولا اعرف مين اللي قومه يجي يدافع عني

وكيل النيابة

اومال مين الاستاذ؟

المحامي

تعالى بس يا عم ماهر عشان تستلم بطاقتك ونكمل كلام بعيد عن هنا عشان ما ندوش الباشا مش عشان اخر مره اختلفنا تقول عليا كده ، تعالى بس

المحامي ياخد ماهر ويخرج

**مشهد 24(جديد) امام النيابة ل/خ**

ماهر

بقولك ايه يا جدع انت لو طمعان في اتعاب انا محيلتيش جنيه اه عشان تبقى فاهم وتقصر في الكلمتين اللي هتقولهم عن تعبك معايا هاه من الاخر فقولي بقى مين اللي قومك وقالك تيجيلي

المحامي

انت بتتكلم كتير ليه انت ليك اكل ولا بحلقة اللي جابني اهو قاعد في العربية اتفضل روحله

العربية غير واضح معالم الذي يجلس فيها يفتح ماهر باب العربية ويجلس

**مشهد 25 (جديد) العربية ل/د**

في الكرسي الامامي يجلس سائق وفي الخلف يجلس رجل لا يظهر من هو

يجلس ماهر بجانب الرجل يكتشف انه الدجال

ماهر يرتبك ويتوتر وهو يتلفت حوله بفزع

ماهر

احنا مش اتفقنا ما نتقابلش

الدجال

ما ينفعش ما نتقابلش يا حج ماهر الموضوع كده كبر وهنروح كلنا في داهية لو اتصرفناش وبسرعة

ماهر

انا بنفذ كل كلمة بالحرف يبقى ايه اللي حصل خلاها تغمق كده

الدجال

كله بسبب غباوتك

وينطلق السائق بالسيارة

**حذف مشهد 26 سيارة يوسف**

**مشهد 27(جديد) شقة ازهار ل/د**

انجي نائمة وازهار تتفرج على التلفزيون

الباب يرن نجد يوسف وبنته منه

ازهار

ايوه يا ابني

مين حضرتك؟

يوسف

انا يوسف زميل انجي بتصل بيها بس موبايلها مقفول، وكان لازم اطمن عليها.

اسف على الازعاج

ازهار

اتفضلوا اهلا بحضرتك بس هي نايمه دلوقتي ثواني اصحيهالك

تدخل لايقاظها

**مشهد28 (جديد) شقة ازهار /غرفة انجي ل/د**

ازهار توقظها

انجي تفزع من نومها

ازهار

ما تخافيش يا حبيبتي انا عمتك ازهار

انجي

خير فيه ايه

ازهار

يقطعني والله ما كنت عايزه اصحيكي بس الاستاذ اللي بره هو اللي عايز يشوفك ويطمن عليكي

انجي

استاذ مين

**مشهد 29 (جديد) شقة ازهار ل/د**

تخرج لهما انجي ويبدو عليها الارهاق

يوسف

اسف اني قلقتكم بس ياسر وناهد اتحجوا ييجوا معايا عشان الوقت اتأخر

وانا مكنتش عارف ممكن اطمن عليكي ازاي ده غير ان منه كمان شبطت فيا وانا نازل وصممت تيجي معايا

انجي

تسلم يا يوسف وتسلمي يا احلى منه. انا كويسه الحمد لله، انا نمت كتير اوي تصدق انا نمت ماحستش بالدنيا ولا انا فين ولا ايه اللي حصل .. بقالي فتره كبيييره مش بنام تقريبا ونومي متقطع ، فغرقت في النوم

يوسف

طيب الحمد لله ياسر قالي انك خدتي حاجتك من الشقة

انجي

تقريبا يعني الحاجات اللي افتكرتها بس نسيت الشاحن

يوسف

مش مشكلة نجيب غيره المهم انك هنا بخير وبعيد عن اي ضغط نفسي

 اللي حصلك ده مفيش جبل يستحمله

انجي

بس انت ايش عرفك اني هنا وعرفت المكان ازاي

يوسف

ياسر قالي وعرفني العنوان والحقيقة هو وناهد كانوا عايزين يجوا معايا بس اتحرجوا وكده

ازهار

اسيبكم انا واقوم اعملكم حاجة تشربوها تعالي معايا يا منه ممكن تساعديني ولا انتي لسه صغيره؟

منه

لا طبعا انا كبيره جدا

تخرج كل من منه وازهار من الصالة وتتجهان الى المطبخ

انجي

هو انا ممكن اجيب حاجة من الشقة

يوسف

تاني يا انجي؟

 تاني الشقة؟

انجي

طب خلاص ممكن انت تجيبلي حاجة مهمه نسيتها

بوسف

هي ايه يعني الحاجة المهمه دي

انجي

مذكرات زياد

يوسف

تاني يا انجي لا ده انتي غاوية بقى بجد ولا ادمنتي اللعبة المقرفة دي

انجي

لا يايوسف بس حقيقي عايزه افهم وبعدين ما انت شوفت بعينك ان فعلا ممدوح مقتول

يوسف

مهو ده اكيد فاهمه ومقدره ومستغربه وكل حاجة بس كفاية

إنجي

مستغربله ؟! تاني يا يوسف هتأوح .. مانا قولتلك قبل كده ان ممدوح اتقتل واني

مصدقة ان صباح قتلت زياد عشان قتل ممدوح وانت مصدقتنيش برضو .. على فكره

يا يوسف انت كل الحكايه انك غيور على علمك اللي دفعت فيه من عمرك سنين

عشان تتعلمه وتاخد فيه شهادات وصعبان عليك ان تفكيرك يقف عاجز قدام ظواهر

مالهاش اي سبب علمي او منطقي

- ينظر اليها يوسف وقد تغيرت ملامحه واصبحت جامده بعض الشئ

يوسف:

وعلى ايه غيور ، بتجمليها ليه .. ماتقولي مغرور احسن، وبعدين اللي حصل امبارح ما يغريش اي حاجة من السيناريو الاولاني بتاع فريدة

انجي

هي قالتلك

يوسف

لا قالتلي ايه بالظبط انا قصدي ان اكتشافك لجثة في البيت ده بردو مجرد صدفة وان دي جريمة قتل عادية البوليس والنيابة بيحققوا فيها ومالهاش اي تأويلات تانية زيها زي جثة زياد

انجي

ومذكرات زياد هتساعد البوليس والنيابة عشان يعرفوا الحقيقة

ولا انت مش عايز نعرف ايه اللي حصل؟

يوسف

لا مش عايز اعرف ولا يهمني ، لانها قضية زي اي قضية بشوفها كل يوم وساعات كتير قضايا مش بتتحل وبتتقيد ضد مجهول.

 انا اللي يهمني في ده كله انتي.

انجي ترتبك وتصمت

يوسف يحاول تغيير الموضوع

 -

يوسف

اه بالمناسبه ..انتي لما نزلتي الشارع ماكانش معاكي تليفونك مش كده ؟

انجي

اه ما تفكرنيش نزلت اجري زي المجنونة من كتير االرعب ومكنش فيه حد في العماره الشؤم دي ينقذني ، بس اشمعنى

يوسف

مافيش ..يعني بستغرب برضو ، اصلك طلعتي حافظه رقمي وانا رقمي صعب جداً جداً

تشعر انجي بالاحراج مما يرمي اليه يوسف وتبتسم ابتسامه بسيطه بخجل

يوسف

حقيقي يعني صعب جداً ، مش اي حد يحفظه .. الا اذا كان ..

انجي:

اذا كان ايه ؟

يوسف:

اذا كان بيحفظ كويس

ترفع انجي حاجبها ولاتجد ما ترد به -

انجي:

ايوه انا فعلاً بحفظ كويس

يشعر يوسف بنشوة انتصار وفرحه يخفيها بابتسامه بسيطه

تدخل عليهما ازهار تحمل صينية الشاي ومعها منة

انجي

تعالي بقى يا ست منه مش هتقوليلي انتي كنتي عايزاني في ايه

منه

لا انا عايزاكي في حاجة لوحدينا

يوسف

يا سلام بقى في بينكم اسرار كمان

 ماشي يا منه

**مشهد 30 (جديد) شقة أزهار/غرفة انجي ل/د**

انجي

قوليلي يا حبيبتي

منه

انتي هتموتي يا انجي وطنط اللي بره كمان هتموت بس قبليكي

انجي

انتي بتقولي ليه كده يا حبيبتي

فجأة يسمع صوت ارتطام قوي لصينية الشاي على الارض

يوسف

انجي الحقيني

**مشهد 31 (جديد) شقة أزهار/ الصالة ل/د**

تخرج انجي في فزع على ازهار وتحاول افاقتها الا انها لاترد ويوسف

يحاول يعمل اسعافات اولية

انجي تنظر لمنة في رعب شديد

**نهاية الحلقة العاشرة**